Motorwedren-legende Stirling Moss sterf op 90 | Maroela Media
Sir Sterling Moss (Foto: Mario Andretti/Twitter)
Die Britse motorwedren-legende Sir Stirling Moss, wat beskou word as die beste bestuurder wat nooit 'n F1-titel ingepalm het nie, is in die ouderdom van 90 oorlede.
"Dit was een rondte te veel, hy het net sy oë toegemaak," het sy vrou, Lady Moss, Sondag aan plaaslike media gesê.
Moss is ná 'n lang siekbed oorlede.
Huldeblyke het oor die wêreld heen ingestroom, en veral uit motorsportkringe. Jean Todt, FIA-president, het dit "'n baie hartseer dag" genoem. "Hy was 'n ware legende in motorsport en sal vir altyd een bly."
Huidige wêreldkampioen Lewis Hamilton het ook sy meegevoel betuig. "Vandag groet ons Sir Stirling Moss, 'n wedrenlegende. Ek gaan beslis ons gesprekke mis. Ek is baie dankbaar dat ek dié spesiale oomblikke met hom kon deel."
Moss word beskou as een van die beste motorwedrenjaers in die geskiedenis van motorsport en tydens die beginjare van Formule Een, alhoewel hy nooit 'n wêreldtitel ontvang het nie. Hy was van 1955 tot 1958 agtereenvolgend die naaswenner en drie keer het hy in die derde plek geëindig. Hy het 16 van die 66 F1-wedrenne gewen toe hy tussen 1951 en 1961 deelgeneem het.
Sy professionele loopbaan het in 1962 tot 'n einde gekom ná 'n ongeluk met sy Lotus by Goodwood in die suide van Engeland. Hy was vir 'n maand lank in 'n koma en vir ses maande lank gedeeltelik verlam. Hy het daarna 'n eiendomsmaatskappy saam met sy familie bedryf en tot 81-jarige ouderdom in veteraanmotors gejaag.
Hy word oorleef deur sy derde vrou Susie en twee kinders.
Piero Ferrari ???? "Stirling Moss symbolised motor sport. He was a true personality who left an indelible impression on the history of racing…" https://t.co/SYMDds0TiT pic.twitter.com/yRXWJpPvJc
En wat ń legende. Die wereld van motor sport gaan hom baie mis. Ek twyfel of daar ooit iemand soos hy ooit weer kan ry. Mag sy familie vrede hê.